«Минем тылсымлы әкиятем»

(Мастер-класс)

**Алия ӘХӘТОВА,**

*Балтач районы Кече Лызи урта мәктәбенең I квалификация категорияле татар теле һәм әдәбияты укытучысы*

Исәнмесез, хөрмәтле укытучылар! Мин сезне мастер-класс дәресендә күрүемә бик шатмын. Дәресемне «Минем тылсымлы әкиятем» дип атадым һәм үз алдыма «Уеннар ярдәмендә рус телле укучыларны татар сөйләменә өйрәтү» дигән максат куйдым.

Әкиятләр, һичшиксез, әдәби жанрлар арасында иң кызыклысы һәм мавыктыргычы булып санала. Татар әдәбиятында әкиятләрне өч төргә:

– хайваннар турындагы әкиятләргә;

– тылсымлы әкиятләргә;

– тормыш-көнкүреш әкиятләренә бүлеп йөртәләр.

Әкиятләр гасырлар дәвамында сакланып, безнең көннәргә килеп җиткән. Без әкиятләр тыңлап үстек, хәзер аларны үзебезнең балаларга сөйлибез. Укыту программасында да әкиятләргә зур урын бирелә.

Кадерле укытучылар, әйдәгез, бергә мәктәп елларына кайтыйк һәм үзебезне рус телле укучылар дип хис итик. Мин сезне «Тылсымлы әкият иле»нә кунакка чакырам. Моның өчен безгә ике командага бүленергә кирәк. *(Командаларга бүленәләр.)* Хәзер һәр команда үз араларыннан командир сайлый, командаларына әкияти исем уйлап таба.

Ә әкият иленә юлны безгә менә шушы йомгак күрсәтер. Йомгагыбыз тәгәрәп китте.

**1 нче тукталышыбыз – «Кроссвордлар иле».**

«Кроссвордлар иле»ндә безнең йомгагыбыз менә нинди биремгә тап булды. Мин сезгә кроссвордлар таратам, ә командирларга табышмаклар язылган битләр бирәм. Командирлар табышмакларны дөрес һәм эмоциональ итеп укырга тиеш, ә сезгә кроссвордны чишәргә кирәк булачак.

*(Табышмакларны уку һәм кроссвордны чишү.)*

1. Кечкенә генә, матур гына,

Җир астыннан чыкты,

Кызыл бүрек тапты.

2. Урманнан чыгар,

Корсак асты чуар;

Койрыгы сырлы,

Хәйләсе күптөрле.

3. Алсу битле кыз үсте,

«Тып» итеп агачтан сикереп төште.

4. Әй, кычкыра ул сузып,

Тавыкларны чакыра.

«Әти бит ул безнең», дип,

Чебешләр карап тора.

5. Чәчәге агачында,

Алмасы тамырында.

Төбе алмалы,

Башы чалмалы.

6.Түгәрәк-түгәрәк шар кебек,

Кызыл-кызыл кан кебек;

Әчедер дә татлыдыр,

Йотыйм дисәң, ташлыдыр.

7. Оча, йөзә, чума белә –

Спортчыларга үрнәк.

Кырныкы һәм өйнеке була,

Исеме аның – ...

8. Ул өстенә җәй дә, кыш та

Энәле күлмәк кия.

Шулай да аны әнкәсе:

«Йомшагым», – диеп сөя.

Кроссворд

|  |  |  |  |  |
| --- | --- | --- | --- | --- |
| 1 |  |  |  |  |
| 2 |  |  |  |  |
| 3 |  |  |  |
| 4 |  |  |  |
| 5 |  |  |  |  |  |  | |
| 6 |  |  |
| 7 |  |  |  |  |
| 8 |  |  |  |  | |

Ә хәзер җавапларны тикшереп карыйк.

1 нче табышмакның җавабы: *гөмбә.*

– Гөмбә кайда үсә?

– Бу нинди гөмбә?

2 нче табышмакның җавабы: *төлке.*

– Төлке кайда яши?

– Бу геройга нинди сыйфатлар хас?

– Төлке турында нинди әкиятләр беләсез? *(«Әтәч белән Төлке», «Торна белән Төлке», «Төлке белән Бүре», «Арыслан, Бүре, Төлке».)*

3 нче табышмакның җавабы: *алма.*

– Алма кайда үсә?

– Бу нинди алма?

4 нче табышмакның җавабы: *әтәч.*

– Әтәч нинди кош?

– Әтәч турында нинди әкиятләр беләсез? *(«Әтәч белән Төлке».)*

5 нче табышмакның җавабы: *бәрәңге.*

– Бәрәңге кайда үсә?

– Бәрәңгегә реклама ясагыз.

– 6 нчы табышмакның җавабы: *чия.*

– Чия кайда үсә?

– Сез чия җыярга яратасызмы?

7 нче табышмакның җавабы: *үрдәк.*

– Үрдәк нинди кош?

– Үрдәк белән кайсы әкиятләрдә очрашабыз? *(«Сертотмас үрдәк»)*

8 нче табышмак: *керпе*.

– Керпе кайда яши?

– Керпе турында нәрсәләр беләсез?

– Аның белән кайсы әкиятләрдә очрашабыз? («Сертотмас үрдәк»)

Кызыл баганада татар халык әкияте «Гөлчәчәк» исеме килеп чыкты. «Гөлчәчәк» әкияте белән без барыбыз да таныш.

Ул арада йомгагыбыз, тәгәрәп, икенче тукталышка да килеп җитте. Һәм *синквейн* дигән сүз белән очрашты.

**Нәрсә соң ул синквейн?** Француз теленнән тәрҗемә иткәндә синквейн биш юлдан торган шигырь дигәнне аңлата.

Синквейн ничек языла?

1 нче нче юлга бер сүз – исем языла. Бу – синквейнның темасы.

2 нче юлга синквейнның темасын ачучы ике сыйфат языла.

3 нче юлга – синквейн темасына карата өч фигыль.

4 нче юлга темага карата үз мөнәсәбәтеңне белдерүче фраза-афоризм языла. Бу темага карата әйтелгән канатлы әйтем, цитата, мәкаль яки укучы үзе төзегән фраза булырга мөмкин.

5 нче юлга темага карата синоним сүз – исем (бер сүз) языла.

Мин сезгә бер синквейн тәкъдим итәм. Барыбыз да яраткан *отпуск* сүзе.

Отпуск.

Якты, күңелле.

Йоклыйбыз, ашыйбыз, ял итәбез.

Ял – эш түгел!

Бәхет.

Әйдәгез үзебез дә синквейн төзеп алыйк әле. Кроссвордны чишкәндә кызыл шакмаклар эчендә «Гөлчәчәк» сүзе чыккан иде. Шул сүзне тема итеп алабыз.

Гөлчәчәк.

Матур, кызганыч.

Кача, ялвара, курка.

Аерылганны аю ашар – бүленгәнне бүре ашар.

Килен.

Рәхмәт бик матур килеп чыкты.

Йомгагыбыз тәгәрәп бара. Соңгы тукталыш – «Нәтиҗә» тукталышы.

Бу тукталышта «Гөлчәчәк» әкиятенә мәкальләр ярдәмендә нәтиҗә ясап алыйк әле:

• Кешегә кое казысаң ...

• Яхшыдан үрнәк ал ...

• Иптәшең үзеңнән ...

• Кешегә шәфкать итеп юл бир ...

Димәк, әкиятләр безне нинди булырга өйрәтә?

Дәрестә актив катнашканыгыз өчен бик зур рәхмәт.